### Beslutningstema

Godkendelse af årsregnskab [adresse] for den selvejende institution Tønder Sport- og Fritidscenter

### Sagsfremstilling

Den selvejende institution Tønder Sport- og Fritidscenter er ophørt pr. 31. december 2023 og alle aktiver og forpligtigelser er overdraget til Tønder Kommune pr. 1. januar 2024 til de i regnskabet opførte værdier.

Bestyrelsen for den selvejende institution Tønder Sport- og Fritidscenter har således på bestyrelsesmødet, den 22. marts 2023 nedlagt sig selv.

Fra 1. januar 2024 står en ny brugerforening for driften af hallerne gennem en driftsaftale med Tønder Kommune. Samtidig er der oprettet en erhvervsdrivende fond, der skal håndtere de kommercielle aktiviteter, herunder en driftskontrakt for [adresse], campingpladsen og autocamperpladsen.

I overgangsperioden aflægger Tønder Kommune årsrapporten for 2023.

**Årets resultat for 2023** viser et underskud efter afskrivninger på 1.841.990 kr., som har påvirket institutionens egenkapital negativt. Resultatet fordeler sig med et underskud på de idrætslige aktiviteter med 1.226.804 kr. og på de kommercielle aktiviteter med 615.186 kr.

Den samlede egenkapital viser ved regnskabsårets udgang et negativt beløb på 1.813.117 kr.

I **ledelsesberetningen** er anført at de primære årsager til det negative resultat skyldes omkostninger i personalelønninger.

Der er modtaget endelig slutafregning på kompensation for faste omkostninger som følge af covid-19. Opgørelsen viser en tilbagebetaling på 336.902 kr., som indgår i årets resultat.

I resultatet indgår endvidere indbetaling af erstatningskrav fra tidligere medarbejder på 337.636 kr.

**Revisionen har i konklusionen** på den udførte revision angivet: Godkender ledelsen årsregnskabet i den nuværende form, vil vi forsyne det med en påtegning uden forbehold.

I revisionsprotokollens afsnit 2 er angivet særlige forhold vedrørende årsregnskabet:

**Fremhævelse af forhold vedrørende revisionen:**

Den selvejende Institution Tønder Sport- og Fritidscenter har medtaget budgettal som sammenligningstal i resultatopgørelsen. Disse budgettal, har, som det også fremgår af resultatopgørelsen, ikke været underlagt revision.

**Fremhævelse af forhold i regnskabet:**

Vi henleder opmærksomheden på afsnittet om anvendt regnskabspraksis i årsregnskabet. Det fremgår heraf, at der afviges fra det grundlæggende princip om going concern, hvilket kan påvirke indregning og måling af den selvejende institutions aktiver og forpligtigelser.

Dette forhold har ikke medført modifikation til vores konklusion.

### Økonomi

Mellemværendet (gæld) til Tønder Kommune er ved årets udgang opgjort til 2.471.592 kr.

Der er i balancen anført værdier pr. 31.12.2023, som i overgangsperioden er overdraget til Tønder Kommune:

|  |  |
| --- | --- |
| Skyldige feriepengeforpligtigelse | -371.526,01 |
| Aktiver |  |
| Inventar og materiel | 310.522,30 |
| Varelager | 220.048,15 |
| Lokaleindretning | 466.613,64 |
| IT-udstyr | 56.668,59 |
|  |  |
| Aktiver i alt | 1.053.852,68 |
|  |  |
| Debitortilgodehavende | 15.300,00 |
|  |  |
| I alt | 697.626,67 |

### Indstilling Fagchefen for Økonomi og Løn indstiller,

at regnskabet for 2023 godkendes,

at mellemværendet(gæld) til Tønder Kommune afskrives,

at endelig opgørelse af aktiver og forpligtigelser afskrives, når den foreligger, og

at indstillingen videresendes til Kommunalbestyrelsen

**Beslutning fra Økonomiudvalget, den 19. marts 2025, pkt. 13:**

Indstillingen anbefales, idet gæld og forpligtigelser for 2023 afskrives

Der nedsættes en politisk arbejdsgruppe, der skal understøtte fonden i at få driften i centret til at fungere. Arbejdsgruppen består af Ofelia Johansen, Kenny Toft, Noah Lauridsen og Esben Jakobsen

Noah Lauridsen deltog ikke i mødet.

### Beslutning

Indstillingen godkendt.